Olev Oja juhatas juubelilaulupeol traditsioonilist laulupidude lõpulugu Gustav Ernesaksa dirigendikepiga, mis on antud üle hoida Hirvo Survale.

Ernesaks kirjutas laulu "Mu isamaa on minu arm" meloodia Moskvas 1944. aasta kevadel. Pala esiettekanne toimus 21. juulil 1944 Leningradis Eesti NSV aastapäeva aktusel.

Üldlaulupeol kõlas Ernesaksa "Mu isamaa on minu arm" esmakordselt 1947. aastal segakooride ettekandes. Laulust kujunes kiiresti eestlaste rahvuslikku eneseteadvust, rahva kestmist ning riigi taasiseseisvumise lootusi väljendav muusikaline sümbol. 1950., 1955. ja 1960. aasta üldlaulupeol "Mu isamaad" enam laulda ei lubatud.

1965. aasta üldlaulupeost alates on see aga olnud kõikidel suurpidudel lõpulauluks.